b"\n_START_ARTICLE_\nEx\xc3\xa8rcit insurgent ucra\xc3\xafn\xc3\xa8s\n_START_SECTION_\nLa lluita contra l'Alemanya nazi\n_START_PARAGRAPH_\nL'UPA es va formar a final de 1942 per tres raons: per servir com una base per al futur ex\xc3\xa8rcit ucra\xc3\xafn\xc3\xa8s, per defensar els vilatans ucra\xc3\xafnesos indefensos contra la repressi\xc3\xb3 alemanya i per evitar que els partisans comunistes sovi\xc3\xa8tics, que havien comen\xc3\xa7at a establir-se al nord-oest d'Ucra\xc3\xafna, es convertissin en protectors de facto del poble ucra\xc3\xafn\xc3\xa8s. Despr\xc3\xa9s de la seva creaci\xc3\xb3, l'ex\xc3\xa8rcit es va estendre cont\xc3\xadnuament tant en grand\xc3\xa0ria com en la seva esfera d'influ\xc3\xa8ncia. A un moment donat, les condu\xc3\xafa accions a gran part de l'oest d'Ucra\xc3\xafna, i va ser capa\xc3\xa7 d'enviar petits grups de saquejadors a l'est d'Ucra\xc3\xafna._NEWLINE_Una estimaci\xc3\xb3 alemanya indic\xc3\xa0 que l'UPA tenia un m\xc3\xa0xim de 100.000 soldats (altres estimacions donen xifres que van de 20.000 a 200.000 homes). Els seus homes van atacar centenars d'estacions de policia i combois militars alemanys. Des de la fi de 1943 i a l'inici de 1944, l'UPA controlava la major part del territori de Vol\xc3\xadnia, fora de les grans ciutats, i va ser capa\xc3\xa7 d'organitzar els serveis b\xc3\xa0sics per als habitants dels pobles, com ara escoles, hospitals i la impressi\xc3\xb3 de diaris. A la regi\xc3\xb3 de Jit\xc3\xb2mir, alliberada dels nazis per l'Ex\xc3\xa8rcit Roig entre novembre de 1943 i gener 1944 (un fort grup de partisans sovi\xc3\xa8tics  es va instal\xc2\xb7lar all\xc3\xa0 al febrer i mar\xc3\xa7 de 1943), el general-komissar alemany Leyser estim\xc3\xa0 que els combatents de l'UPA controlaven m\xc3\xa9s del 80% dels boscos i el 60% de les terres agr\xc3\xadcoles._NEWLINE_Al juny de 1943, les tropes alemanyes de les SS i les forces de policia, sota el comandament del general von dem Bach Zalewski, considerat un expert en la lluita contra la guerrilla, va tractar de destruir l'UPA del Nord a la regi\xc3\xb3 de Vol\xc3\xadnia en l'operaci\xc3\xb3 \xc2\xab\xc2\xa0BB\xc2\xa0\xc2\xbb (Bandenbek\xc3\xa4mpfung). Aquest general havia estat triat especialment per Himmler per destruir l'UPA durant aquesta operaci\xc3\xb3. Durant l'operaci\xc3\xb3 de BB Bach-Zalewski tenia sota les seves ordres deu batallons motoritzats de tropes de les SS, 10.000 homes de les forces de policia alemanya, dos regiments dels ex\xc3\xa8rcits polon\xc3\xa8s i hongar\xc3\xa8s, i tres batallons de cosacs reclutats d'entre els presoners de guerra sovi\xc3\xa8tics. A l'agost, l'operaci\xc3\xb3 va resultar un frac\xc3\xa0s militar. Durant aquesta campanya, el 19 i 20 d'agost, les unitats militars de l'UPA van capturar el centre de Kamin Kaixirski, tot superant diversos batallons alemanys i confiscant grans quantitats d'armes i municions. El general Bach-Zalewski va ser rellevat del seu comandament i reempla\xc3\xa7at pel general Prutzmann. _NEWLINE_Si b\xc3\xa9 \xc3\xa9s cert que, en \xc3\xbaltima inst\xc3\xa0ncia, les forces alemanyes no van reeixir destruir l'UPA i restablir el control dels camps de Vol\xc3\xadnia, s\xc3\xad que van, almenys, reduir significativament les accions anti-alemanyes de l'UPA. _NEWLINE_A la zona dels Carpats es van produir alguns dels combats m\xc3\xa9s intensos entre l'UPA i les forces alemanyes a final de 1943 i principi de 1944, quan l'UPA tractava de de mantenir d'alguna manera el control de diversos ports de muntanya. Al novembre de 1943, els batallons Bosc Negre i Makivka de l'UPA van derrotar dotze batallons alemanys recolzats per la for\xc3\xa7a a\xc3\xa8ria alemanya en una batalla pel control del territori en poder de l'UPA._NEWLINE_El maig del 1944 l'OUN envi\xc3\xa0 una instrucci\xc3\xb3 per \xc2\xabfer un canvi radical, i passar de lluitar contra els alemanys a lluitar de totes totes contra la Uni\xc3\xb3 de Rep\xc3\xbabliques Socialistes Sovi\xc3\xa8tiques\xc2\xa0\xc2\xbb. Al maig i juliol de 1944, dues temptatives, per part dels alemanys, de captura dels ports de muntanya dels Carpats van ser rebutjades. El 26 juliol de 1944, prop del poble de Nedilna l'UPA va derrotar una altra divisi\xc3\xb3 alemanya, i va capturar la totalitat de la seva columna de subministrament, molts oficials i soldats._NEWLINE_A un informe de les autoritats nord-americanes el 1948, un comit\xc3\xa8 d'antics comandants alemanys del Front Oriental va declarar que \xc2\xabel moviment nacionalista ucra\xc3\xafn\xc3\xa8s va formar el moviment de resist\xc3\xa8ncia m\xc3\xa9s fort actiu a l'est, amb l'excepci\xc3\xb3 de la R\xc3\xbassia comunista\xc2\xbb.\n_START_SECTION_\nLa lluita contra la Uni\xc3\xb3 Sovi\xc3\xa8tica\n_START_PARAGRAPH_\nLa lluita de l'UPA contra les forces sovi\xc3\xa8tiques va comen\xc3\xa7ar quan es va enfrontar als partisans sovi\xc3\xa8tics, a final 1942. A principi de 1943, el cap dels partisans comunistes, S\xc3\xaddir Kovpak, es va establir a Ucra\xc3\xafna. Durant l'estiu de 1943, gr\xc3\xa0cies a les armes lliurades en aer\xc3\xb2droms secrets, va llan\xc3\xa7ar un atac de diversos milers d'homes (nom\xc3\xa9s un ter\xc3\xa7 dels quals eren ucra\xc3\xafnesos) als Carpats. Per\xc3\xb2 els atacs de les forces terrestres i a\xc3\xa8ries alemanyes obligaren Kopvak a dividir les seves forces en unitats m\xc3\xa9s petites; En la seva majoria foren destru\xc3\xafdes per l'UPA als Carpats. El 1944, l'agent d'intel\xc2\xb7lig\xc3\xa8ncia sovi\xc3\xa8tic Nikolai Kuznetsov va ser capturat i executat per l'UPA, despr\xc3\xa9s d'entrar, sense saber-ho, al seu campament amb uniforme de la Wehrmacht._NEWLINE_La lluita entre l'UPA i les forces militars sovi\xc3\xa8tiques realment va comen\xc3\xa7ar quan les unitats de l'Ex\xc3\xa8rcit Roig, que avan\xc3\xa7ava a l'oest d'Ucra\xc3\xafna, van entrar al territori controlat per la resist\xc3\xa8ncia. L'UPA va tractar d'evitar enfrontaments directes amb les unitats regulars de l'ex\xc3\xa8rcit sovi\xc3\xa8tic, perqu\xc3\xa8 en bona part estaven formades per ucra\xc3\xafnesos, considerats com a potencials reclutes per a l'UPA. En lloc d'aix\xc3\xb2, es va centrar en atacs contra unitats de l'NKVD i contra funcionaris sovi\xc3\xa8tics de tots els nivells, des l'oficial d'alt rang de l'NKVD i l'Ex\xc3\xa8rcit Roig al mestre i al simple empleat de correus, considerats com a agents del poder sovi\xc3\xa8tic a Ucra\xc3\xafna. L'UPA tamb\xc3\xa9 va interrompre els esfor\xc3\xa7os per col\xc2\xb7lectivitzar les terres de conreu. Al mar\xc3\xa7 de 1944, els insurgents de l'UPA feriren de mort Nikolai Vatutin, comandant de la Batalla de Kursk, que havia participat en l'alliberament de K\xc3\xadev. Diverses setmanes m\xc3\xa9s tard, un batall\xc3\xb3 de l'NKVD va ser derrotat per l'UPA prop Rivne. Era el preludi de la lluita a gran escala, que va tenir lloc durant l'estiu de  1944 i enfront\xc3\xa0 30.000 soldats sovi\xc3\xa8tics amb l'UPA a Vol\xc3\xadnia. Va acabar en grans p\xc3\xa8rdues en ambd\xc3\xb3s b\xc3\xa0ndols. Al final de l'estiu de 1945, molts dels grans batallons de l'UPA continuaven controlant i administrant vastes regions a l'oest d'Ucra\xc3\xafna._NEWLINE_Al novembre de 1944, Krusxov va llan\xc3\xa7ar el primer de molts grans atacs sovi\xc3\xa8tics contra l'UPA a tot l'oest d'Ucra\xc3\xafna amb la participaci\xc3\xb3 d'almenys vint divisions de combat de l'NKVD, amb el suport d'unitats d'artilleria i blindats. Bloquejaren les carreteres i pobles i cremaren alguns dels boscos dels voltants. La investigaci\xc3\xb3 als arxius de l'NKVD a Ucra\xc3\xafna, disponible des de la dels anys 1990 mostra que les unitats de NKVD van ser disfressades de soldats de l'UPA i cometeren atrocitats per desmoralitzar la poblaci\xc3\xb3 civil. Les regions controlades per l'UPA foren despoblades. S'estima que entre 182.543 a 500.000 ucra\xc3\xafnesos van ser deportats al Gulag entre 1944 i 1952. Tot i que els sovi\xc3\xa8tics no van poder destruir l'UPA, aquest va patir grans p\xc3\xa8rdues i es va veure obligat a dividir-se en petites unitats compostes per cent homes (s\xc3\xb2tnies). Molts dels seus membres es van desmobilitzar i van tornar a casa. Per aquesta ra\xc3\xb3, el 1946, l'UPA es va reduir a un grup de 5 a 10.000 combatents i les activitats importants de l'UPA es desenvoluparen des de llavors prop de la frontera polon\xc3\xa8s-sovi\xc3\xa8tica. El 1947, hauria assassinat el viceministre comunista polon\xc3\xa8s de defensa, general Karol \xc5\x9awierczewski._NEWLINE_Durant l'\xc3\xbaltima fase de la lluita, l'UPA va rebre ajuda de la CIA i de la intel\xc2\xb7lig\xc3\xa8ncia brit\xc3\xa0nica i francesa, tot i que l'operaci\xc3\xb3 va ser destapada pel doble agent Kim Philby. No va ser fins a 1947-1948 que la resist\xc3\xa8ncia de l'UPA es va trencar prou per permetre l'aplicaci\xc3\xb3 de la col\xc2\xb7lectivitzaci\xc3\xb3 sovi\xc3\xa8tica a gran escala a l'oest d'Ucra\xc3\xafna. Les incursions espor\xc3\xa0diques de l'UPA van continuar fins a mitjan dels anys 1950, despr\xc3\xa9s de la mort del general Roman Xukh\xc3\xa8vitx, que fou mort en una emboscada prop de Lviv el mar\xc3\xa7 del 1950.\n_START_SECTION_\nLa propaganda sovi\xc3\xa8tica\n_START_PARAGRAPH_\nEl Govern sovi\xc3\xa8tic va acusar l'UPA de ser una organitzaci\xc3\xb3 terrorista i criminal. El president dels Veterans de la Segona Guerra Mundial d'Ucra\xc3\xafna, Yukhnovsky ans al contrari considera la tesi rus com un mite de la propaganda sovi\xc3\xa8tica. El Servei de Seguretat d'Ucra\xc3\xafna (SBU) t\xc3\xa9 documents que demostren que aquesta propaganda es basava en operacions de la NKVD (organitzaci\xc3\xb3 predecessora del KGB) per desacreditar l'UPA. Per exemple, destacaments de l'NKVD es vestien com a membres de l'UPA per assassinar civils, fets usats immediatament per la propaganda sovi\xc3\xa8tica contra l'UPA. Per aquesta causa, el Tribunal Suprem d'Ucra\xc3\xafna va reobrir el 29 de novembre de 2007 la investigaci\xc3\xb3 contra els membres de la NKVD acusats de cometre crims contra civils, per tal de desacreditar l'UPA El 30 de novembre de 2007 l'SBU va publicar documents d'arxiu sobre els suposats crims que cometia l'NKVD en nom de l'UPA. Es van formar grups especials per a la lluita contra el UPA, que en les seves accions es nomenaven a si mateixos com a membres de l'UPA. L'1 de juliol de 1945 aquests grups ja havien assassinat 1.950 persones i arrestat 1.142.\n_START_SECTION_\nDespr\xc3\xa9s de la independ\xc3\xa8ncia d'Ucra\xc3\xafna\n_START_PARAGRAPH_\nDespr\xc3\xa9s de la independ\xc3\xa8ncia d'Ucra\xc3\xafna el 1991, el nou poder va rehabilitar l'UPA, en considerar-lo un combatent leg\xc3\xadtim. Els intents d'obtenir per a ells el mateix tractament quant a pensions que els veterans de guerra de l'Ex\xc3\xa8rcit Roig troben per ara la resist\xc3\xa8ncia de certs sectors de la poblaci\xc3\xb3 russa al pa\xc3\xads. Va fracassar un intent de dur a terme una desfilada conjunta entre nacionalistes i comunistes a K\xc3\xadev al maig de 2005 per commemorar els 60 anys de la fi de la Segona Guerra Mundial. _NEWLINE_El paper hist\xc3\xb2ric de l'UPA segueix sent un tema controvertit per a la societat ucra\xc3\xafnesa, encara que s'obre pas el reconeixement al seu paper en la independ\xc3\xa8ncia nacional. El 2006 l'administraci\xc3\xb3 de la ciutat de Lviv va anunciar el trasllat de les tombes de Stepan Bandera, Andr\xc3\xad M\xc3\xa8lnik, Ievh\xc3\xa8n Konov\xc3\xa0lets i altres l\xc3\xadders de la OUN i l'UPA a una nova \xc3\xa0rea del Cementiri de Litxakivski, dedicada especialment als herois de la lluita per a la independ\xc3\xa8ncia. El 13 d'octubre de 2007 es va inaugurar a Lviv un nou monument de bronze a Stepan Bandera. _NEWLINE_El 12 d'octubre de 2007 el cap de l'UPA, Roman Xukh\xc3\xa8vitx, va rebre p\xc3\xb2stumament el t\xc3\xadtol d'Heroi d'Ucra\xc3\xafna pel president V\xc3\xadktor I\xc3\xbasxenko, i el 14 d'octubre del mateix any Ucra\xc3\xafna va celebrar el 65 aniversari de l'UPA com a festa nacional."